钦定古今图书集成/理学汇编/学行典/第273卷 > 《寄梁处士周弘让书》北周·王褒
## 钦定古今图书集成/理学汇编/学行典/第273卷 > 《寄梁处士周弘让书》北周·王褒

嗣宗穷涂，杨朱岐路，征蓬长逝，流水不归。舒惨殊方，
炎凉异节，木皮春厚，桂树冬荣，想摄卫惟宜，动静多
豫。贤兄入关，敬承款曲，犹依杜陵之水，尚保池阳之
田，铲迹幽蹊，销声穷谷，何其愉乐，幸甚幸甚！弟昔因
多疾，亟览九仙之方；晚涉世途，常怀五岳之举。同夫
关令，物色异人，譬彼客卿，服膺高士。上经说道，屡听
元牝之谈；中药养人，每禀《丹沙》之说。顷年事遒尽，容
发衰谢，芸其黄矣，零落无时；还念生涯，繁忧总集。视
阴愒日，犹赵孟之徂年；负杖行吟，同刘琨之积惨。河
阳北临，空思巩县；霸陵南望，还见长安。所冀书生之
魂，来依旧壤；射声之鬼，无恨他乡。白云在天，长离别
矣；会见之期，邈无日矣。援笔揽纸，龙钟横集。